Túrakód: K010\_01 / Táv.: 35,2 / Frissítve: 2019-03-26

Túranév: Szentes térsége / Ecseri Pusztatemplom rom #1

Leírás:

35,2 km-es túránk Szentes és határának egyetlen, részben álló középkori műemlékéhez, az Ecseri Pusztatemplom-romhoz vezet.

Túránkra a Széchenyi liget kapujából indulunk *(úp.: 000iep)* a városközpont irányában *(K)*, a Kurca felett átgurulva, a kerékpárúton.   
Rögtön az első körforgalomnál balra tartsunk *(É)*, így kisebb utcákon keresztül szeljük át a várost, a központ forgalmának kikerülése érdekében. Kövessük a nyomvonalat az alábbi utcákon át:   
Tóth József u., *(jobbra)* Arany János u., Bajcsy-Zsilinszky u., *(kerékpáros és gyalogos vasúti átjárón át)* Nagyhegyszéli út.  
*(Választhatjuk a belvároson át vezető kerékpárutat is, de ez esetben nagyobb figyelemre lesz szükségünk a biztonságos átjutáshoz.)*

A vasúti átjárót követően haladjunk a kerékpárút nyomvonalán, guruljunk el a nagyhegyi városrész, majd a Termál-tó mellett a 45-ös főúttal párhuzamosan. Útközben több lehetőség is kínálkozik vízkészletünk közkútról történő feltöltésére. A legutolsót az út túlsó oldalán, a 21,9 km szelvényében találjuk *(úp.: 003viz)*. A kerékpárút védettségét a szentlászlói telepnél kell elhagynunk *(19,7 km szelvény)*, hogy átkeljünk a főút túlsó szélére, mely figyelmet igényel. 770 méter megtétele után a 19,9 km szelvényben jobbra *(K)* térjünk le a 4401 számú útra, Szarvas irányába, melyet a 28,7 km szelvényben kezdünk bejárni. Itt kisebb forgalommal és gyengébb, de kezelhető útminőséggel kell számolnunk. Az úton a 18,8 km szelvényben található Szentes-Belsőecser elnevezésű területrészig kell bringáznunk.   
Közben elhaladunk az alföldi Kun-halmok egyike, a Fekete-halom mellett *(24,8 km szelvényben jobbra, K-felé tekintve láthatjuk)*. Szentes Kajánújfalu nevű részét elhagyva *(mellette vezet el az út, 23,8 km)* a Cserebökényi Pusztára *(Nemzeti Park)* is rálátásunk nyílik, mely egy rövid pihenőt is megérdemel. Érdemes bringánkat nyugvópontra helyezni, és beljebb sétálni a füves területre. *(Én itt előszeretettel ülök/heverek le a fűbe egy almát elrágcsálni. Így azért mégiscsak más élményt nyújt, mint kerékpározás közben, ki-kitekingetve.)*

Ismét biciklire pattanva a leágazást elérve *(úp.: 012elag)* balra *(ÉNY)* kell fordulnunk, de ekkorra már láthatjuk is a romokat, ha az útról balra kitekintünk. 410 méter megtétele után *(melyből 270 méter földút)* érjük el túránk célállomását *(úp.: 013ford)*.   
A romról idegenvezetést, tájékoztatót Móra Józseftől kérhetünk*.* Ő a hely ápolásának, megőrzésének kiemelkedő alakja, igazi lokálpatrióta.

*(Előzetes időpontegyeztetés szükséges!   
Elérhetősége: mobil: 30/382-0758 email: morajoska@gmail.com)*

*(Érdemes kicsit előre felkészülnünk, különben előfordulhat, hogy néhány falrészlet és egy kupac tégla élményével tér haza az érdektelen túrázó!)*

Ha sikerrel megéltük a korabeli helyszínek látogatásakor előtörő bizsergő, múltidéző érzéseket, térjünk vissza a mába, és készülődjünk a visszaútra!  
*(Amennyiben módunkban áll, és kerékpárunk fel van szerelve megfelelő világítással, nagy élményt nyújt a romnál átélt naplemente is!)*

Hazafelé a már jövetben megismert utat kövessük, a változatosság kedvéért a városi szakaszon most esetleg válasszuk a központon átvezető lehetőséget!

Ha időnk engedi, és kedvünk is van hozzá, tehetünk kitérőt *(1,2 km)* a Termál-tó partjára *(track: K010o011)*.

Feldolgozták: Erdélyszky Szilvia, (VZs).jpg

*Tapasztalataidat, élményeidet őrömmel fogadjuk!   
(Fotó és videó anyagokat is várunk.)*